Ангел Попов
Човекът

chitanka.info

Орфей животни, даже ада

с вълшебна арфа възхитил,

но пак накрая за награда

човек бездушен го убил.

На Омир древните герои

за битки славни ни зоват,

но пак съвременните Трои

данайски дарове рушат.

След Буда всеки е наясно,

че трябва будна доброта,

но пак е толкова опасно

да бъдеш буден на света.

Спартак поведе легиони

бунтовни роби срещу Рим,

но пак неправди и канони

послушно хората търпим.

Христос донесе на човека

надежда, вяра и любов,

но пак безбожната пътека

да следва всеки е готов.

Разбрал тъгите на народа

Коран създаде Мохамед,

но пак човешката природа

не спазва праведния ред.

Докато цял светът робува

на разни златни божества

човекът вечно ще враждува

със свойте ближни същества.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.